Document ID: /roh_data/filtered/fineweb-2-filterrobots_roh.jsonl.gz/68728

A Zezras n'èn la suprastanza communala e la cumissiun da gestiun betg perina co attribuir taxas da colliaziun per aua ed auas persas, scriva la vischnanca. La situaziun legala sto l'emprim anc vegnir sclerida. Per quest motiv, ha la radunanza communala approvà il quint 2021 cun resalva. Quel serra cun in gudogn da passa 1,5 milliuns francs. Bugetà aveva Zezras ina perdita en la medema autezza.
Vinavant ha la radunanza communala approvà la nova creaziun d'ina plazza per la lavur cun giuvenils, ina plazza per la coordinaziun da sport e la dumonda da credit da 270'000 francs per in nov vehichel «Holder X45i» per il lavuratori communal.